**Všeľudské ideály sú na franforce**

**Dámy a páni, priatelia,**

v tomto civilizačnom nečase, ktorý sa začal rozširovať v rokoch 2008 a 2009, a  „skrytú“ obludnosť nadobúdal v polovici druhej dekády tohto storočia, sme vyhodnotili medzinárodné vzťahy nielen v Európe, ale aj v celom svete. Predovšetkým šlo o komunikáciu medzi veľmocami, medzi Spojenými štátmi a Ruskom, ale aj Čínou, Ak chcete, tak medzi Západom a Východom ako Štart k novej konfrontácii. Popravde, predpokladali sme čoraz ostrejšie vzťahy v hospodárskej súťaži, ale aj v snahách o hegemóniu v celosvetovom meradle.

Výsledkom našich úvah a diskusií bol spracovaný otvorený list nášho združenia vládam USA, Ruska a európskych štátov - mocností a Svetovej zdravotníckej organizácii (WHO) na tému:**"Všeobecná mobilizácia za dôstojný a bezpečný život v mieri je nevyhnutná".** Viac ako dve dekády po konci Studenej vojny disponovali všetky jadrové mocnosti sveta približne 17 000 kusmi jadrových hlavíc, z ktorých len asi 4 200 bolo v operatívnom stave, teda pripravených na použitie. Akoby sa podľa všetkého pripravoval scenár totálnej jadrovej vojny

Základné prírodné následky: **V prvej hodine totálnej jadrovej vojny zahynie 1 ,75 mld. obyvateľstva planéty.** Zranených bude 1,6 miliardy ľudí. Z nich jedna miliarda zahynie do 3-10 dní bez lekárskej pomoci. Pokiaľ sa vojna predĺži na niekoľko dní, budú tieto straty a zranenia o tretinu väčšie. Pod vplyvom vojny dôjde k obrovským požiarom a pri 50 % pozemných výbuchov sa do ovzdušia dostane obrovské množstvo prachového materiálu, ktoré zapríčiní zníženie prieniku svetla na planétu a nastane tzv. "jadrová noc". Tá potrvá podľa modelov niekoľko týždňov až približne 9-12 mesiacov.

**Dámy a páni, priatelia,**

Bol potom aj list s naliehavou výzvou prezidentovi SR A. Kiskovi a obsahoval jedinú otázku : **„Ako je zabezpečený mierový život občanov SR ?“.** Naše združenie požiadalo o odpoveď vtedajšieho prezidenta republiky, ale aj o to, aby spoločne s predsedom parlamentu Petrom Pellegrinim a predsedom vlády SR poskytli obyvateľstvu – verejnosti prostredníctvom STV odpoveď na danú otázku.

V predmetnom liste sme uviedli, že naše domáce a zahraničné členstvo iniciovalo vznik Medzinárodného mierového výboru, keďže medzinárodnú situáciu považuje za neúnosnú až kritickú a riešenia problémov za veľmi pomalé a po všetkých stránkach s nedostatočným kapitálom zodpovednej akčnosti. Správanie sa a konanie predstaviteľov veľmocí USA a Ruska, ako aj OSN a Európskej únie, no i Slovenskej republiky v končiacom sa 2014. roku vnímame z hľadiska ich zodpovednosti za mier ako nedostatočné v súčasnej etape vývoja civilizácie a vôbec vzťahov medzi štátmi a ich národmi. Máme na pamäti aj to, že nie je vylúčená možnosť odstránenia života v dôsledku aktivizácie zbraní hromadného ničenia. **Zdôrazňujem, že nikto z oslovených nereagoval.** Ani o niekoľko mesiacov neskôr, keď sme opakovane vyzvali predstaviteľov veľmocí a mocností, ale aj pápeža Františka, aby zvážili zvolanie celosvetovej bezpečnostnej a mierovej konferencie. Ústavní činitelia SR sa tiež neunúvali odpovedať.

V apríli 2016 sme vyslali nové posolstvo s názorom : „Je vskutku najvyšší čas, aby sa Spojené štáty a Rusko navrátili k tvorbe vzájomnej dôvery a dialógu. Bolo by to podnetné aj voči Číne, ktorá by takéto prejavy dozaista nielen podporila, ale aj presadzovala vo vzťahoch medzi národmi a ich štátmi.  **Nikto z rozumných ľudí totiž nepochybuje, a netreba ho ani presvedčovať, že od  miery všestrannej spolupráce a bezpečnosť zaručujúcich vzťahov Spojených štátov, Ruska, Číny a EÚ závisí utváranie mierových podmienok pre život na planéte a  možnosti ich rozširovania do vnútorne nepokojných štátov.“**

V dejinách je viac ako dosť poučení, kde sa končí snaha kohokoľvek o určujúcu pozíciu vo vzťahoch medzi štátmi, a z nej plynúcich nárokov. V pamäti sveta sú a stále bude nemecká cesta k svetovláde s desiatkami miliónov jej ľudských obetí. Koľko zo súčasných nemeckých dejateľov v politike pochádza z rodín exponentov fašistického Nemecka...

**Dámy a páni,**

**to podstatné sa vo svete nezmenilo, stále pretrváva citeľná snaha o nadvládu v akejkoľvek forme, hľadanie a nachádzanie vonkajších nepriateľov, zdôvodňovanie nevyhnutnosti vojny ako takej.** Za týmto všetkým je skrytá predstava o vlastnej jedinečnosti a vyvolenosti vlastniť jedinú pravdu a rozhodovať proti všetkým v jej mene. Tak tomu bolo v doterajších dejinách, a napriek dvom svetovým vojnám a možnosti jadrovej konfrontácie, ktorá pre niektorých vodcov už nie je dnes vôbec neprijateľnou. V duchu tohto nebezpečného schematizmu sa väčšina politických lídrov správa a, žiaľ, aj koná spomalene, neefektívne a teda nezodpovedne.

             Po tom čo sa dostali sa k moci a stratili pamäť, o tom čo svojim voličom sľúbili. Žiaľ zatiaľ niet takej občianskej sily, ktorá by ich kontrolovala a v prípade neschopnosti riešiť aktuálne problémy zobrala na zodpovednosť. Hlavne za nedodržiavanie princípov EÚ ako takej, predovšetkým však princípu rovnosti členských štátov k štyrom pilierom spolupráce, no  aj  rešpektovania štátnej a národnej suverenity.  **Z nádejného procesu, ktorý spustili  Robert Schuman,  Kondrad Adenauer, Charles de Gaulle,  Francois Mitterand a Helmut Kohl,  s cieľom výstavby  spoločného domova európskych národov a ich štátov,  máme ako súčasníci  už len spomienky.**

**Európska integrácia mala byť cestou k celoeurópskej integrácii, ale faktom je, že v období dvoch posledných EK sa „železná opona“ posunula o niekoľkosto kilometrov na Východ. Pred ukrajinskou krízou tu predsa boli a sú obchodné, informačné, elektronické, hybridné a všelijaké iné vojny.**

**Dámy a páni**, všeľudské ideály a šťastie iného jednotlivca ostávajú v tieni hrozby vojny. Cielene a možno aj zhodou okolností, trebárs   uspokojením sa  z toho, čo sa k lepšiemu v živote jednotlivca, národov a ich štátov menilo v Európe a v Európskej únii. Od polovice 90-tych rokov minulého storočia do konca prvého decénia 21. Storočia sa vyšvihlo do všetkých oblastí života v tichosti aj s rinčaním cez praobyčajné bľabotanie, či priam tárajstvo s klamstvami, riťolezectvo malých lídrov k väčším a veľkým. To je spojené s duchovnou, no i materiálnou korupciou a vydávaním  zbožných želaní za pravdu pravdúcu.

**Faktom je, že  všetko tu uvedené vyvoláva obavy, ba až strach, že sa mier skončí a predčasne aj so životom každého z nás.  Politickí lídri si žijú vo svojich svetoch nezraniteľnosti, tak ako nikdy v moderných dejinách.  O masy sa zaujímajú iba vtedy, keď vznikne kríza, ktorá by ich mohla pripraviť o pohodlie a pozíciu.  Neuvedomujú si, že nenapredujeme.**  Sme vo vleku večne opakujúcich sa problémov, ktoré potrebujú okamžité a racionálne a možno aj chirurgické riešenia.  Aj preto sú aktivisti mierového života v donkichotskom postavení.

Nesmierne si vážim morálnu podporu členstva MMV v donkichotskom pôsobení v záujme vyššej bezpečnosti a mieru. S veľkou dôverou sme sa obrátili na najvyššieho predstaviteľa Sv. stolice v rokoch 2015 až 2021. Bolo to štyrikrát a dovodili sme v podstate týmito myšlienkami „Nemennosť poriadku a chodu světa nie je vopred daná. Pokiaľ má ľudstvo prežiť, tak je najvyšší čas na dialóg o tom, ako zabezpečiť pre každého rovnaké práva na mierový a dôstojný život. **Je nutné odtajniť myslenie a jednanie súčasných lídrov a vyžadovať od nich mierové činy. Máme názor aj dnes, že nikto iný spomedzi lídrov sveta i nášho regiónu ako sa ani len nepriblížil k tomu, aby posilnil naše presvedčenie, že Svet konečne a bez zábran začne riešiť pre život významné otázky akými sú bieda, hlad, strach z utrpenia, z teroru a z vojnových útrap, zdravie a vôbec napĺňanie sa zmyslu života.**

Ešte niekoľko myšlienok, ktoré sme adresovali svetovým lídrom, no i predstaviteľom niektorých štátov v centrálne a východnej Európe a pontifikovi Františkovi : „V súčasnosti nie je menej biedy, hladu, vojen a vôbec ľudského nešťastia ako pri vstupe do nového milénia. Priepastnosť sociálnych rozdielov v dôsledku hospodárskej a osobitne finančnej kolonializácie väčšiny štátov a ich obyvateľstva je akoby nemennou bezodnou hlbočinou. V porovnaní s minulosťou je tu bezpočet obchodných blokád, pokusov o destabilizáciu financií, ruvačky o vodu a suroviny, ako aj elektronických stretov, technických a technologických sporov. Spravidla všetko takéto smeruje k vojnovým konfliktom, resp. vyvolaniu občianskych vojen zvonka.

Žiaľ, celý rad predstaviteľov veľmocí, mocností a hospodársky silných štátov je presvedčených o svojej výnimočnosti, ale už menej o povinnostiach viesť tieto domovské štáty a koniec-koncov celý svet k ľudskosti a všeobecnej až adresnej prospešnosti. Z takého erozívneho poriadku a organizácie v našom svete zákonite vzniká pnutie vo vnútri štátov, ale aj neúnosné napätie vo vzťahoch medzi štátmi, alebo aj medzi skupinami štátov.“

Je nevyhnutné opäť sa spojiť a pristúpiť k  zmene doterajšieho vývoja pomerov v súčasnom svete, a najmä v tomto novom tisícročí a prinavrátiť sa  k odvekým túžbam a ideálom ľudstva, od vojen, nevýslovných ľudských útrap, biedy a hladu k mierovému a duchovne, no i materiálne k šťastnejšiemu životu všetkých ľudí.

Pontifik František poďakoval za naše názory a podnety s porozumením pred trinástimi mesiacmi. Je však smutné, ale takmer tradíciou, že slovenskí lídri opäť mlčali.

**Dámy a páni,**

**správanie sa a konanie predstaviteľov veľmocí USA, Ruska a ČĽR, ako aj OSN a Európskej únie, samovyzdvihujúcich sa štátov za vodcovské, no i Slovenskej republiky v 2021. roku vnímame z hľadiska ich zodpovednosti za mier ako nedostatočné. V súčasnej etape vývoja civilizácie a vôbec vzťahov medzi štátmi a ich národmi aj problematické. Svet vskutku tancuje na do biela rozpálenej platni.**

Nespochybniteľným faktom je, že pomery vo svete sa z hľadiska možnosti globálneho konfliktu, teda jadrovej apokalypsy nezmenili. Snaha o vedúcu pozíciu vo svete, alebo v jednotlivých regiónoch až príliš devastuje to, čo vnímame pod pojmom ľudskosť. Svojím spôsobom je to absurdné, keďže väčšine ľudí na tejto planéte je cudzia a bytostne odmietaná nevraživosť najrôznejšej sily**. Stali sme sa nevoľníkmi politických vodcov, ktorí nechápu ani základnú spinozovskú ideu, že ... "Mier nie je absenciou vojny. Mier je cnosťou, dôverou, spravodlivosťou."**

Bez príklonu k akejkoľvek naivnosti, niet takého politického lídra vo svetovej politike, ale ani v Európe a v iných častiach sveta, ktorý by svätosväte nevyhlasoval, že preňho má najvyššiu hodnotu mier a ľudské šťastie, alebo blaho vlastného národa. Avšak, od vyhlásení s takýmto obsahom majú vždy len jeden krok k vojne a k presadzovaniu svojich predstáv o demokracii a o jej nositeľoch kdekoľvek na tomto svete. Prirodzene, že všetko sa deje v mene „najsvätejších“ ideálov

Problémom tohto neblahého a denervujúceho stavu je rozvíjajúca sa občianska stagnácia, na ktorej sa podpísali bez výnimky politickí lídri, ktorých si však občania ich štátov vybrali slobodne v parlamentných voľbách. Táto absurdita, o ktorej sa hovorí, že je riadená z jedného centra, sa začala v časoch, keď si veľmoci a mocnosti rozdeľovali sféry vplyvu v závere 2. svetovej vojny a po vzniku jadrového arzenálu veľmocí, neskôr mocností a potom štátov v militantnom postavení.

Minuli sa časy, keď sa zakladali, rozvíjali a zveľaďovali priateľské vzťahy medzi štátmi a ich národmi. Časť lídrov dokonca vyhlasuje a dosť robí preto, aby národy postupne a čo najskôr zanikli. Predovšetkým v záujme pozície vlastného štátu a ich samotných. V móde je politika diktátu, resp. falošnej solidarity. Majster mystiky a filozof Nemec Johanes Eckhart na adresu takýchto lídrov reagoval slovami: **"Najväčšia sila človeka je v tom, že ju nepoužije."**  Aj my na úrovni nášho združenia sme zaznamenali, že tak domáci, ako aj zahraniční politickí lídri v porovnaní so svojimi predchodcami z 90-tych rokov minulého storočia a do 2008. roka, keď sa Svet prepadol do viac ako hlbokej krízy hospodárskej a finančnej, navrch začala mať bežne amorálnosť a nekultúra väčšiny vodcov a ich zahľadenosť do seba samých.

Dnes sa už len náhodne, alebo dokonca omylom pripomínajú odkazy legendárnych osobností predchádzajúceho storočia. Tí ľudia, ktorí sa postarali o rešpekt k jednotlivým národom, o nadradenosť dialógu vojnovému harašeniu a v konečnom dôsledku  o zlepšovanie podmienok života. Dalo by sa povedať, že dodnes sú pred svojimi nástupcami vpredu takmer o jedno storočie.

Vyžaduje sa už takmer slepá poslušnosť, občianska slepota, hluchota a nemota, a to si mnohí ani neuvedomujú vo svojej vzdelanostnej a kultúrnej obmedzenosti, alebo v podriadení sa konzumu. **Týka sa to všetkých vojnových konfliktov, ktoré sú podporované priamo alebo nepriamo inými štátmi, a to nie v záujme mieru a šťastného života tamojšieho obyvateľstva, ale výlučne kvôli vlastným mocenským ambíciám a cieľom.**

**Dámy a páni,** dúfajme, že do zrelosti už dospievajú nové osobnosti, ktoré budú mať schopnosť naplniť v nedávnej minulosti vyznávané ideály, všestranne občerstviť nimi verejnú mienku, a zároveň nájdu podporu úspešných hospodárskych lídrov. Sú to osobnosti prepotrebné už dnes pre renesanciu ľudskej spoločnosti a návrat k ľudskosti. Všetky problémy, ktoré sú hrozivé a takpovediac pred dverami podľa názorov lídrov, sú likvidovateľné vo veľmi krátkom čase radikálnym znížením výdavkov na zbrojenie.

Je to jedna ak vôbec iba jediná z ciest, ako vyriešiť hlad, biedu, utrpenie a vojny. Vojna je aj preto zločinom a tiež bezduchou politickou naivitou riadenia migrácie a následnej snahy o nadvládu veľkých národov nad menšími. Potom aj ich odprataním z aktuálnej histórie. Tak ako sme kedysi vnímali proces odzbrojenia ako nekonečný seriál, avšak veľmoci a mocnosti a s podporou ďalších štátov sa môžu postarať o neopakovateľný film, v ktorom  jediným nekrvavým bojiskom sa stane budovanie hospodárstva a infraštruktúry.

**Samozvaných géniov je tu viac ako dosť a čo je desivé, tak ako v tridsiatych rokoch minulého storočia vyvolávajú strach myslieť a prezentovať názor. Nesmieme dopustiť taký stav, aby sila ideálov mieru spočívala v zabúdaní. Alebo v čudesnom, no neospravedlniteľnom  bolestínstve, či dokonca v prezentácii ideologickej zvrátenosti obsiahnutej v pojme alebo až v príprave na "globálnu osamelosť".**

Tisícsto dní po založení Medzinárodného mierového výboru sme prezentovali naše vyhlásenie **"O úpadku ľudskej civilizácie a o reálnej možnosti jej sebazničenia, ako aj cielenej devastácii ľudských práv a slobody". Stalo sa tak  preto, lebo príliš veľa vodcov prestalo vnímať, že Svet sa dostal k hranici "najtemnejšieho temna".**

A tak na podnet viacerých členov nášho Medzinárodného mierového výboru a vôbec nemeniac nič na ich hodnotení vývoja vzťahov medzi štátmi a ich národmi vo Vyhlásení z 13. mája 2018 dnes uvažujeme nahlas : **Mier vždy končí tam, kde sa začína profilovanie vojny. Na základe tejto všeobecnej a verejnosťou prijímanej tézy, možno hneď v úvode tohto dokumentu urobiť záver, že vojna sa vlastne nikdy nekončí.**

**Mier je zatiaľ iba ideologickou konštrukciou a nediplomatickým jazykom povedané - je len ilúziou.** Svedčia o tom aj slová Benjamina Franklina **"Ešte nikdy neexistovala dobrá vojna alebo zlý mier..."** práve s dôrazom na slovo neexistencia.

Vojna v XXI. storočí nebude v žiadnom prípade clausewitzovská, vojna totiž už dávno nie je "pokračovaním politiky inými prostriedkami". Žiadne časové okno na víťazstvo totiž neexistuje, ani na zničenie jednej alebo druhej strany. **Faktor vzájomného zaručeného sebazničenia funguje na 100%.** V žiadnom prípade rozpútanie vojny nepovedie k víťazstvu, ale len a len k zničeniu života na planéte. Už existuje skupina zbraní nazvaných výstižne "Zbrane posledného súdu" s vysokým stupňom autonómie pre tzv. "postjadrovú vojnu" fungujúcich už bez zásahu človeka.

**Dámy a páni, priatelia,**

dvadsaťtri dní pred 24. februárom 2022 sme sa obrátili na prezidentov USA a Ruskej federácie. Poďakovali sme im za to, že otvorili vzájomný dialóg v čase rastúceho napätia medzi Ruskom a Ukrajinou, ale aj medzi Západom-NATOm a Východom. **Ukázalo sa, že sme prezidentov precenili i keď dnes je za zloducha označovaný Západom V. V. Putin.**

Vojenský vstup Ruska na Ukrajinu prakticky zničil životy státisícom občanov obidvoch štátov. Vojna sa neskončila, lebo je tu „západná“ predstava, že Rusko treba zničiť. Takto sa vyjadrovali predstavitelia Západu od konca Druhej svetovej vojny, a mysleli to veľmi vážne.

A neskôr, teda v 90-tych rokoch minulého storočia nešlo už o nijaký „socialistický“ Sovietsky zväz, ale o imperiálny štát, ktorého vodca spustil najzávažnejšiu krízu s cieľom ukončiť hegemóniu Spojených štátov, a predovšetkým príklon Ukrajiny k Západu a jeho vojenskému paktu a na pozadí s EU.

**Dámy a páni, priatelia,**

ak sme sa neobávali demonštrovať hladovkou proti vpádu armád Varšavskej zmluvy do ČSSR od 21. augusta do 31. augusta 1968 pred Generálnym konzulátom ZSSR v Bratislave, tak dnes je tu výzva nemenej jasná : **vyžadujme, aby prezidenti USA a Ruska rokovali okamžite o tom, ako zmeniť pomery vo svete a medzi veľmocami tak, že dôjde k rehabilitácii mieru a ľudskosti. Želajme si návrat lepších čias a vyprosme si mierotvorcov ako v minulosti.** Prestaňme sa umárať jednostrannosťou videnia, keď dostávame vskutku pozoruhodné informácie o tom, kto je kto, kto si čím prešiel, a odkiaľ vyšiel. Na to bol čas pred 24. februárom 2022; teraz ide o to, aby sa skončilo utrpenie civilov, žien a detí, starých a zdravotne slabých.

Za sedem rokov naše združenie a jeho Medzinárodný mierový výbor sa prinajmenej dvadsaťkrát obrátili na politické veličiny Sveta, no i predstaviteľov SR. Naše podnety - výzvy na hranici prosieb, aby sa mier stal tou najdôležitejšou hodnotou v medzinárodných vzťahoch viac ako citlivo vnímali aj prominentní laureáti našej „Mierovej ceny zo Slovenska 2015“. A slovenskí politici mlčali a dodnes nepochopili, že nastal čas myslieť a konať v záujme Slovenska a jeho občanov. Je tu akoby posledná šanca návratu k politike detente, aby sa definitívne odstránila „železná opona“ a konečne sa rozvinula celoeurópska spolupráca bez diktátov iných štátov, či vojnychtivých osôb bez zdravého rozumu a úcty k životu.

Bratislava, 7. mája 2022

Dr. Peter Kasalovský